Nos Humbertus canonicus et officialis, et Bernardus de Ulmo canonicus Eduensis et terrarius de Sampigne, notum facimus universis quod Andreas de Rue in nostra constitutus presentia, laude et assensu uxoris sue, unam minam frumenti censualem, ad mensuram Colcharum, sitam super duodecimam partem molendini de Velle, et super quintam partem mansi de Velle, et super terram Dasselons, et super dimidiam plantam sitam erga les vines, Amico Pellipario et heredibus suis precise vendidit, tradidit et in perpetuum quitavit pro sexaginta solidis Divion. quos habuit in pecunia numerata: promittens, fide corporaliter prestita in manu nostra, dictam minam frumenti annuatim in festo beati Michaelis dicto Amico persolvendam; promisit etiam, etc. Quod ut ratum et firmum habeatur, nos Humbertus sigillum curie Eduensis, nos Bernardus de Ulmo sigillum proprium, ad petitionem partium, presentibus litteris apposuimus. Datum anno Domini Mº CCº XLº secundo, mense Iunio.